Steffen W. Frølund (LA), 2024-05-23:
Tak for det, formand.
Tak til ministeren og mine kollegaer for en masse gode ordførertaler her.
Jeg vil bruge min taletid på kort at sætte fokus på elforsyningssikkerheden.
Vi har i dag en meget høj elforsyningssikkerhed i Danmark i international sammenhæng, men den er dalende, og allerede nu har ministeren sænket planlægningsmålet – fra meget høj til høj, bevares, men kurven begynder nu at gå nedad, og i fremtiden bliver det meget værre.
Både Klimarådet, Green Power Danmark og Energinet peger på, at der vil være dage og i værste tilfælde uger med stor risiko for brownouts.
De kommer frem til bemærkelsesværdigt ens tal, når de kører simulationer på dårlige vejrår på vores i fremtiden helt vejrafhængige elsektor.
Validiteten af disse analyser er derfor høj.
De kan ikke tåle ikke at have strøm.
Lufthavne installerer dyre batterier, Novo Nordisk i Kalundborg opsætter sin egen dyre backupgenerator på næsten samme megawattstørrelse som Asnæsværket, og selv mindre slagterier har været ude at sige, at bare korte afbrydelser koster dem meget dyrt.
Der er milliarder og atter milliarder på spil på tværs af mange sektorer.
Samme problem har den tyske rigsrevision netop kritiseret den tyske regering for.
Deindustrialisering er konsekvensen.
Selskaberne har brug for stabil energi som input.
Kan de ikke få den, eller skal de måske sørge for den selv, fordyrer det deres produkter, konkurrenceevnen forringes, og samfundsøkonomien taber.
Disse omkostninger bør tages med i samfundsøkonomiske betragtninger over de ideelle planlægningsmål.
Liberal Alliance foreslår derfor at anlægge den omvendte logik af den, der hersker i dag.
Planlægningsmålet bør sættes efter en samfundsøkonomisk målsætning, altså en udefra og ind-tankegang.
Energisektoren er jo til for danskerne, ikke omvendt.
De modtræk, som de forskellige institutioner foreslår, går fra, at industrien må lukke ned, at datacentre må lukke ned, at elbiler tømmes for strøm, til, at gasturbiner skal køre, og så må man håbe på, at importmulighederne i vores nabolande er intakte de dage, hvor vi ikke har strøm nok selv.
Det er altså ekstremt dyre og i nogle tilfælde endda sorte tiltag.
Disse importmuligheder hænger på udlandsforbindelser, som i overraskende udstrækning ligger under dem, man i dag kender som energiøer: Energiø Bornholm med forbindelse til Tyskland og Energiø Nordsøen med forbindelse til Belgien.
Men disse øers økonomier hænger i en tynd tråd, og tingene hænger sammen.
Får man ikke disse dyre energiøer, som hænger i en tynd tråd, så har vi ringere importmuligheder, hvilket leder til endnu værre elforsyningssikkerhed.
Afhængighed af andre lande har vist sig at være sikkerhedspolitisk farligt, og vi bør have en højere selvforsyningsevne i Danmark – fra brintrør, havvindsudbud, koncessionsbetalingerne, finansieringen af Energiø Bornholm, udlandsforbindelserne, planlægningsmål og til strøm i kontakterne, når vejret er dårligt.
Tingene hænger sammen i en kæde af sammenhænge, hvor hvert led indebærer hver sine risici – risici, som selskaber nu begynder at gardere sig imod.
Jeg håber, ministeren er opmærksom på udfordringerne, vi kigger ind i, og i Liberal Alliance synes vi, at vi skal have mere fokus på, at elforsyningssikkerheden også kan være høj i fremtiden.
Tak for det.